
ПОДАЦИ О ЧАСУ БР. 17
	Наставна тема
	Књижевни језик

	Наставна јединица
	Развој српског књижевног језика у другој половини XIX вијека и у  XX вијеку

	Тип часа
	Обрада

	Циљ часа
	· Упознавање ученика са развојем  српског књижевног језика у другој половини XIX вијека и у XX вијеку.
· Упознавање ученика са правописима и рјечницима прве и друге половине XX  вијека. 

	Образовни задаци
	· Утврђивање знања о почецима стандардизације српског књижевног језика у првој половини XIX вијека.
· Упознавање ученика са радом Вукових сљедбеника на даљем развоју српског књижевног језика и правописа. 
· Упознавање ученика са оснивањем културних и научних институција и њиховим значајем за унапрјеђење културе, науке и умјетности. 

· Упознавање ученика са правописима и рјечницима прве и друге половине XX  вијека.

	Функционални задаци
	· Оспособљавање ученика да развијају логичко мишљење и повезују знања и садржаје.
· Анализирање узрочно-посљедичних веза између историјских и друштвених околности и њиховог утицаја на културне и књижевне прилике.
· Развијање навике код ученика да учествују у разговору и да износе властите ставове.

	Васпитни задаци
	· Подстицање радозналости ученика за упознавање и разумијевање културних и књижевних појава.
· Увиђање потребе континуираног рада на упознавању језичких појава ради побољшања језичке културе.
· Подстицање ученика на активно учествовање у раду на часу.
· Настојање да ученици сами уоче значај свог континуираног рада и залагања на часу.

	Кључни појмови
	Реформа књижевног језика и правописа, правопис, рјечници

	Облици рада
	Фронтални

	Наставне методе
	Монолошка, дијалошка

	Наставна средства
	Табла, креда

	Мјесто извођења наставе
	Учионица

	Корелација
	 Историја

	Литература и додатни материјал за наставнике
	· Весна Ломпар, Граматика – Уџбеник за други разред гимназија и средњих стручних школа, 2013.
· Петар Пијановић, Књижевност и српски језик ‒ Уџбеник за други разред гимназија и средњих стручних школа, Београд, Завод за уџбенике и наставна средства, 2008.

	Литература и додатни материјал за ученике
	· Весна Ломпар, Граматика – Уџбеник за други разред гимназија и средњих стручних школа, 2013.


	Напомене

	


ТОК ЧАСА 
	Уводни дио часа
(5 минута)


	Ученици се уводе у тему часа разговором о почецима стандардизације српског књижевног језика у првој половини XIX вијека.
· Ко су Вукови претходници у реформи српског књижевног језика? Од каквог је значаја Српски рјечник за реформу српског књижевног језика и правописа? Како је Вук спровео реформу ћирилице? На ком принципу се заснива српски правопис? Која су основна начела којих се Вук придржавао при реформи књижевног језика и правописа и где их излаже? Чиме Вук завршава реформу српског књижевног језика и правописа? Која година се сматра годином побједе Вукове реформе?


	Главни дио часа
(35 минута)


	Ученици се у главном дијелу часа упознају са развојем српског књижевног језика у другој половини XIX и у XX вијеку, са научницима и књижевницима који су на томе радили, оснивањем значајних научних и културних институција, правописима и рјечницима који су поставили темеље данашњем књижевном језику и правопису. 
· Развој српског језика у другој половини XIX и у XX вијеку Вуковим путем наставио је Ђуро Даничић (1825‒1882). Бранећи Вукове идеје од разних противника, написао је Рат за српски језик и правопис (1847), Малу српску граматику (1850), Рјечник из књижевних старина српских (1863‒1864) и Историју облика (1874). Посебно је значајан његов Рат за српски језик и правопис којим је на савремен начин образложио и научно утемељио Вукову језичку реформу. 

· Вуков књижевни језик и правопис озваничени су 1868. године.  За даљи развој књижевног језика, осим Ђуре Даничића, заслужни су Вукови сљедбеници: Стојан Новаковић, Љубомир Стојановић и многи други.

· Током друге половине XIX вијека оснивају се и развијају многе културне и научне институције у Срба:

· Матица српска ‒ 1826. године у Будимпешти; од1864. Са сједиштем у Новом Саду;

· Друштво српске словесности ‒ 1841. године,  прерасло у Српску академију наука и умјетности;

· Српска књижевна задруга ‒ 1892. године; предсједник  Стојан Новаковић, који је радио и као управник Народне библиотеке, а за српску науку је заслужан као филолог и историчар;
· Наука, школство и издаваштво развијали су се у другој половини XIX и почетком XX вијека упоредо са модернизацијом српског друштва, његовом индустријализацијом и урбанизацијом, а упоредо са тим развијао се и књижевни језик;
· Велики допринос развоју науке о језику дао је Љубомир Стојановић, штампајући старе српске рукописе, међу којима је најзначајније Мирослављево јеванђеље. Он је објавио и дјела Вука Караџића, а писао је и средњошколске граматике.

· Током прве половине XX вијека, у области лингвистике, дијалектологије, историје језика и савременог језика најзначајнији је рад Александра Белића који се залаже за фонетски правопис и који 1923. године објављује Правопис српскохрватског књижевног језика. 
· Послије Новосадског договора 1954, званично је усвојен Правопис српскохрватскога књижевног језика Матице српске и Матице хрватске, који ће важити до деведесетих година XX вијека.

· Током XX вијека јачали су међусобни утицаји различитих култура, па се појављивала и потреба за богаћењем српског језика страним ријечима. Најпопуларнији рјечник страних ријечи и израза био је рјечник Милана  Вујаклије  из   1937.   године који доказује да је велики број ријечи који се користи у српском језику не само турског поријекла већ и из других језика чија је култура знатно утицала на српску у XIX и почетком XX вијека (њемачки, француски, грчки и латински). У другој половини XX вијека у кљижевни језик је ушло много ријечи и из енглеског, посебно из области информатике. 
· Речник српскохрватског књижевног и народног језика почео је да се објављује 1959. године и до данас је објављено осамнаест томова. У другој половини XX вијека (1967‒1976) објављен је и Речник српскохрватског књижевног језика Матице српске у шест томова. У то време појављује се и описна граматика Михаила Стевановића као средњошколски и универзитетски уџбеник.
· Зближавању књижевног језика Срба и Хрвата, тј. стандардизацији српскохрватског језика допринијело је зближавање култура ових народа и заједнички живот у Југославији послије Првог светског рата, а нарочито на основу Закључака Књижевног договора у Новом Саду 1954. године, којим се, поред осталог, наглашава да је српскохрватски језик по структури један језик са два равноправна изговора (екавицом и ијекавицом) и са два равноправна писма (ћирилицом и латиницом), да је то заједнички стандардни језик југословенских народа: Срба, Хрвата, Црногораца и Муслимана, а формирана је и комисија која ће написати заједнички правопис и уједначити стручну терминологију. Заједнички правопис српскохрватског књижевног језика примијењен је 1960. године.

· После 1991. године, српскохрватски је као термин за некадашњи заједнички књижевни језик престао да се употребљава. Срби су се вратили термину српски језик, код Хрвата је остао само назив хрватски, а назив бошњачки језик везује се за Бошњаке.

	Завршни дио часа
(5 минута)


	Завршни дио часа предвиђен је за резимирање знања о развоју српског књижевног језика током XIX и XX вијека. 
Ученици се упућују да за наредни час прочитају пјесму Кад млидија’ умрети Бранка Радичевића и да размисле о сљедећем:
Радни налози:
1. Типични романтичарски мотиви (пролазност, смрт, природа).
2. Лирски паралелизми којима је представљен однос човјека и природе. 
3. Анализа стиха: врста стиха, ритамско-звуковна организација, рима, опкорачења. 
4. Анализа стилских фигура. 


ИЗГЛЕД ТАБЛЕ
	Развој српског књижевног језика у другој половини XIX вијека и у XX вијеку 
   Ђуро Даничић ‒ Рат за српски језик и правопис (1847), 
                                 Мала српска граматика (1850), 
                                 Рјечник из књижевних старина српских (1863‒1864) 
                                 Историја облика (1874)                   
  институције   ‒ Матица српска ‒ (1826) Будимпешта; (1864) Нови Сад
                          ‒ Друштво српске словесности  (1841);  касније Српска академија науке и 
                           уметности
 ‒ Српска књижевна задруга (1892)  

     (Стојан Новаковић, управник Народне библиотеке, филолог, историчар)

  Љубомир Стојановић

  Александар Белић ‒ Правопис српскохрватског књижевног језика (1923) 
  Правопис српскохрватскога књижевног језика усвојен 1954.

  Милан Вујаклија ‒ Речник страних речи и израза (1937) 

  Речник српскохрватског књижевног и народног језика (1959) 

  Речник српскохрватског књижевног језика Матице српске (1967‒1976) објављено 
  Михаило Стевановић, Граматика 

